#JongStemme: Die newe-effekte van sosiale mediaDeur Grant-Pierre van Wyk Grant-Pierre van Wyk. Deesdae draai baie mense se bestaan om die digitale wêreld wat onder andere Facebook, Instagram en TikTok geskep het. Hierdie platforms het die wêreld onkant betrap en vir ewig verander. Eweskielik kan enige persoon ŉ opinie oor enigiets gee, ongeag of hy ŉ tekort aan kennis oor die gegewe onderwerp het of nie. In ag genome die verslawing van sosiale media neem die nagevolge van oningeligtes wat oningeligtes inlig epidermiese proporsies aan. Sosiale media maak mense juis om laasgenoemde rede dommer. Buiten hierdie nare waarheid word mense se aandagspan ook al hoe korter en korter danksy die bombardering van inligting. Die situasie is een wat van nature op ŉ daaglikse basis versleg. Ongeveer vyftien jaar gelede was ons steeds in ŉ fase waar daar hoofsaaklik ŉ beperkte groep begaafdes van die VSA was, wat ŉ sê gehad het oor wat gewild en aanvaarbaar in jou lewe mag wees. Vandag leef ons in ŉ tyd waar iets soos sosialemediabeïnvloeders bestaan. Hierdie is alles te danke aan die ontploffing van sosiale media. Uit die bloute is die speelveld om roem te behaal so te sê gelykgemaak, maar dit kom ook teen ‘n prys. Vandag is sosialemediabeïnvloeders die rolmodelle waarna mense, en meer spesifiek jongmense, opkyk. Dis egter problematies, want dikwels is die einste beïnvloeders jongmense. Dis nie moontlik vir ŉ jongmens, wat vanselfsprekend min lewensondervinding het, om insig (wat hy nie het nie) aan sy portuurgroep oor te dra nie. Dikwels is dit ook nie die beïnvloeder se hoofdoelwit nie, wat natuurlik tot sy outomatiese bemarking van oppervlakkigheid lei. Daar is niks met gewildheid, rykdom en uiterlike skoonheid fout nie, maar wanneer dit ál is wat jy hoor en sien, kan een van die nagevolge beslis nie wees dat jy ŉ diepte as mens gaan ontwikkel nie. Hierdie beteken uiteraard dat jou karakter nie uitgedaag sal word om te groei nie. Dis juis wat met baie van die beïnvloeders se volgelinge gebeur, want hulle word in iemand anders se realiteit vasgevang, wat eintlik ŉ versinsel van die werklikheid is. Sosiale media het die afgelope paar jaar die verspreiding van fopnuus aangehelp. Mense is in die duister gelaat oor wat om te glo en wat om nie te glo nie. Oor die algemeen verdeel sosiale media mense oor politieke sake, wat weer tot ŉ slegsê-kompetisie lei waarin die grootste boelie soms as die koning gekroon word. Dié digitale wêreld lei terselfdertyd tot mense se onbetrokkenheid by sosiale geleenthede, soos byvoorbeeld ŉ ete of ŉ braai. Die lank en die kort van sosiale media is dat dit in baie gevalle die samelewing, sonder twyfel, meer skade as goed doen. Dit ís moontlik dat ŉ mens se lewe met die wonderlike afwesigheid van dikwels onnodige sosiale media verbeter kan word. #JongStemme is ŉ projek deur Maroela Media en Solidariteit Jeug wat die jeug se stem in die openbare domein wil beklemtoon. Besoek Solidariteit Jeug se webblad by www.jeug.co.za vir hulp en raad met jou loopbaan.